Един косъм за света

chitanka.info

Ян Джу попитал Цин Дзъ:

— Би ли отскубнал един свой косъм, за да помогнеш на света?

— Не мога да помогна на света с един косъм, това е ясно.

— А ако можеше, би ли отскубнал?

Ян Джу премълчал.

Цин Дзъ излязъл и разказал всичко на Мънсун Ян.

Мънсун Ян казал:

— Не си разбрал мисълта на учителя. Разреши ми да ти обясня. Би ли се съгласил да наранят кожата ти, за да получиш купчина злато?

— Да.

— Би ли жертвал една своя става, за да получиш царството?

Цин Дзъ премълчал.

— Така, да помислим. Нали един косъм е по-малко от кожата, а кожата е по-малко от ставата. Но все пак косъм по косъм се образува кожата, а кожата, натрупвайки се, образува ставата. Нима може да се пренебрегне дори един косъм, ако той е част от тялото?

— Не мога да ти отговоря нищо, — казал Цин Дзъ. — Но ако зададем твоя въпрос на Лао Дзъ и Стражът на Границата, те биха признали твоите думи за правдиви; а ако попитаме Великия Млад Дракон и Мо Ли, те биха признали, че аз съм прав.

Мънсун Ян се обърнал към учениците си и заговорил за друго.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.